Mandag lancerer Facebook sin online-markedsplads i Danmark og bliver dermed en seriøs konkurrent til danske markedsplatforme.

Danskerne handler brugte varer på nettet som aldrig før, og nu melder it-giganten Facebook sig for alvor ind i kampen om at blive danskernes foretrukne brugtbørsplatform.

På mandag bliver det muligt for danske Facebook-brugere at benytte funktionen 'Markedsplads', som Facebook allerede har lanceret i en række andre lande. Dermed tager Facebook, som har 3,1 mio. danske brugere, kampen op med bl.a. DBA, Trendsales og Tradono.

»Det er en meget dygtig spiller, der kommer på banen. Facebook er verdensmester i personlige og målrettede tilbud, fordi de kender deres brugere så godt,« siger Dorte Wimmer, forbrugerekspert ved Retail Institute Scandinavia.

Facebook lancerede sin online markedsplads i oktober 2016. I begyndelsen var den kun tilgængelig i USA, Storbritannien, Australien og New Zealand, men nu åbnes den i yderligere 17 lande, herunder Danmark.

Formålet med markedspladsen er at gøre det nemmere for de 450 mio. personer, der ifølge Facebook hver måned klikker ind på en gruppe, hvor man kan handle. Funktionen er synligt med et ikon, som henviser til en side med billeder af de ting, der er til salg i nærområdet.

Hos DBA, der er Danmarks største online handelsportal, tager man konkurrencen fra Facebook med ophøjet ro. Ifølge direktør for DBA, Nikolaj Gjeding Larsen, er det helt naturligt, at Facebook åbner en markedsplads-service i Danmark.

»Brugtmarkedet i Danmark er i kraftig vækst. 60 pct. af danskerne handler brugt på årsbasis. Vi har alene hos os oplevet en vækst i antallet af annoncer på 80 pct. over de sidste tre år. Så derfor er det jo naturligt, at en spiller som Facebook vil have del af det marked,« siger Nikolaj Gjeding Larsen, der tror på, at der både er plads til Facebook og DBA.

Men han vil ikke afvise, at Facebooks indtog kan betyde et tab af kunder.

»Det er ikke noget nyt, at der kommer nye spillere ind. I de 35 år, vi i DBA har drevet markedsplads, er der løbende kommet nye spillere, for eksempel Tradono og Reshopper. Også grupper med køb og salg på Facebook har eksisteret i nogle år. I hele den periode er vi selv vokset ganske betragteligt,« siger Nikolaj Gjeding Larsen.

Ifølge forbrugerekspert Dorte Wimmer er der en tendens til, at folk bruger færre apps, men til gengæld holder fast i dem, de bruger. Og det giver Facebook en fordel, mener hun.

»Markedspladser som DBA, Trendsales og Tradono er i risiko for at blive byttet ud med den app, som folk allerede bruger,« siger hun.

At Facebook åbner for sin markedspladsfunktion kan betyde, at endnu flere vil sælge og købe brugte varer, vurderer Dorte Wimmer.

»Man kan håbe på, at kagen kun vokser, når Facebook træder ind på markedet,« siger hun.

Udover Danmark, åbner Facebook for den nye markedspladsfunktion i Østrig, Belgien, Tjekkiet, Finland, Frankrig, Tyskland, Ungarn, Irland, Italien, Luxembourg, Holland, Norge, Portugal, Spanien, Sverige og Schweiz.